**Skyldansvaret**

kap. 4.2

Delkapittelet handler om vilkår 1 (ansvarsgrunnlag) og har fokus på det *generelle ansvarsgrunnlaget*. Dette er det som gir grunnlag for erstatningsansvar i de fleste situasjoner og er utgangspunktet for de mer spesifikke reglene om ansvarsgrunnlag.

Dessverre er det en del ganger uklarhet både i teori og praksis hvor begrepene erstatningsansvar og erstatningsplikt brukes om hverandre. Erstatningsplikt eller erstatningsansvar har man når alle 4 erstatningsvilkår er oppfylt. Ansvarsgrunnlag er vilkår 1. (Når noen snakker om erstatningsansvar, bør man således gå ut fra at de snakker om alle 4 vilkår (altså erstatningsplikt) og ikke bare grunnlaget for ansvar.) Ordbruken kan dessverre skape noe forvirring.

**Ansvarsgrunnlaget** (vilkår 1) **for skyldansvar**

Grunnlaget er den ulovfestede skyldregelen (culparegelen). Den sier:

Man har ansvar når man forsettlig eller uaktsomt gjør noe som fører til skade på personer eller ting.

*Forsett* betyr at skadehandlingen er med vilje eller i det minste er skaden holdt som sannsynlig følge av handlingen.

*Uaktsomhet* vurderes ut fra en eller helst flere av følgende kriterier:

* man bryter lov
* man bryter ulovfestede regler og praksis (sedvane)
* handlingen er farlig (stort skadepotensiale)
* skade lett kan oppstå (høy skadesannsynlighet)
* det hadde vært enkelt å handle annerledes
* skadevolder hadde tidspress

Disse vurderingskriteriene er utledet fra rettspraksis over tid og er i liten grad lovfestet.